Krej Saary (miym.: "Saarland", fr.: "Sarre") – jedyn ze mniyjszych zwiōnzkowych landōw Miymcōw, położōny we połedniowo-zachodnij tajli kreju. Nazwa landu połazi ôd rzeki Saary, kero przepływo bez jego połednie. Mo 2570 km² wiyrchu a ōng. milijōn miyszkańcōw. Stolicōm a nojwiynkszym miastym Kreju Saary je Saarbrücken. Na pōłnocy mo granica ino ze jednym zwiōnzkowym landym, ze Nadrynijōm-Palatynatym, a na połedniu ze Francyjōm, skiż czygo tyn krej mioł wielgi ajnflus na kultura a gyszichta landu. Jednak ludzie we Kreju Saary niy godajōm godkōm francuskōm, kej myśli wiela ludzi ze inkszych tajlōw Miymcōw, nale dialektami frankōńskimi godki miymieckiej. Gyszichta przemysłowo Kreju Saary je fest powiōnzana ze bergmaństwym, skiż czygo tukej do sie nojść wiela storych grubōw, hołdōw a hutōw. Nojbarzi znona ze storych hutōw je Völklinger Hütte, kero dzisioj je muzeum i je na liście światowygo dziedzictwa UNESCO. W lotach 50ych Kraj Saary bōł jedyn ze nojbogatszych landōw Miymcōw, nale dziś skiż ôbalynia bergmaństwa mo wielge bezrobocie a gubi miyszkańcōw. Jednak ze wszyskich landōw Miymcōw mo nojsrogsza wielość autobanōw ôd wiyrcha a nojsrogszo kwota domōw własnych.